Түркістан облысы бойынша Ауыл шаруашылығы басқармасының қызметіндегі сыбайлас жемқорлық тәуекелдеріне жүргізілген сыртқы талдау нәтижелері
Түркістан облысының Ауыл шаруашылығы басқармасы ауыл шаруашылығы және агроөнеркәсіптік кешен саласындағы мемлекеттік саясатты іске асыратын жергілікті атқарушы орган болып табылады. Басқарма қызметінің негізгі бағыттарына субсидиялау және кредиттеу, өсімдік шаруашылығы мен мал шаруашылығын дамыту, инвестициялық жобаларды қолдау, су ресурстарын дамыту және су үнемдеу технологияларын енгізу жатады.
Басқарманың қызметіне жүргізілген талдау барысында негізгі сыбайлас жемқорлық тәуекелдері субсидиялар беру, өтінімдерді қарау және бөлу, мамандардың шешім қабылдауы, мониторинг жүргізу, сондай-ақ субсидиялаудың ақпараттық жүйесіндегі жекелеген кемшіліктермен байланысты екені анықталды.
Негізгі сыбайлас жемқорлық тәуекелдері:
1. Кадрлық тәуекелдер.
Уақытша болмаған қызметкерлердің міндеттерін орындағаны үшін, оларды алмастыратын қызметкерлердің функционалдық міндеттерінде тиісті міндеттер көзделгеніне қарамастан, қосымша ақы төлеу жағдайлары анықталды. Штат санының шектеулі болуы және кадрлық әрі заң қызметтеріне түсетін жоғары жүктеме де заңнама талаптарының бұзылу тәуекелдерін туындатады.
2. Мал шаруашылығы саласындағы субсидиялау.
Негізгі тәуекел субсидияланған мал басының сақталуын бақылауға байланысты. Мониторинг негізінен ақпараттық жүйелер арқылы жүзеге асырылатындықтан, жануарлардың нақты бар-жоғын әрдайым толық растауға мүмкіндік бермейді. Бұл жосықсыз қызмет алушыларға малды өткізіп жіберіп, ақпараттық базадағы мәліметтерді уақытылы өзгертпеуге мүмкіндік туғызады.
3. Инвестициялық субсидиялар.
Өтінімдерді қарау кезінде негізсіз бас тарту және талаптарды субъективті түсіндіру тәуекелдері анықталды. Атап айтқанда, құдықтар мен суару объектілерін салуға субсидия беру кезінде объектілердің, жер учаскелерінің және қажетті мал басының санына қатысты жекелеген талаптар екіұшты түсіндірілуі мүмкін. Бұл негізсіз бас тартуға, сондай-ақ субсидия алуға өтінім берілетін объектілер санын жасанды түрде көбейтуге мүмкіндік береді.
4. ГИСС-тегі кемшіліктер және адами фактор.
Процестердің цифрландырылуына қарамастан, бірқатар тексеру жұмыстары мамандар тарапынан қолмен жүргізіледі. Жүйеде бір жануарды, жер учаскесін немесе объектіні бірнеше өтінім бойынша қайталап пайдалануды толық автоматты түрде тексеру мүмкіндігі жеткіліксіз. Сонымен қатар, өтінімдерді мамандар арасында бөлу толық автоматтандырылмаған, бұл өтінімдерді іріктеп қарауға жағдай жасауы мүмкін.
Қосымша тәуекелдердің бірі – субсидия беруден бас тарту туралы шешімдерді жекелеген жағдайларда басшылықпен міндетті түрде келісу тетігінің болмауы. ГИСС-тегі техникалық ақауларға сілтеме жасай отырып, тиісті құжаттық растамасыз және уәкілетті органға хабарламай бас тарту жағдайлары да анықталды.


[bookmark: _GoBack]5. Өтінімдерді қарау мерзімдерінің бұзылуы.
Өтінімдердің «жұмысқа қабылданбаған» мәртебесінде ұзақ уақыт тұрып қалу жағдайлары анықталды. Сонымен қатар, нормативтік құқықтық актілердің жекелеген нормаларында өтінімді тіркеу, қарау, объектіні тексеру және шешім қабылдау мерзімдері әртүрлі белгіленген. Бұл мерзімдерді әртүрлі түсіндіруге және мемлекеттік қызметтерді көрсетуді созбалаңға салуға мүмкіндік береді.
Жалпы алғанда, аталған кемшіліктер ауыл шаруашылығы тауар өндірушілері үшін қосымша әкімшілік кедергілер туғызып, заңсыз сыйақы үшін делдалдық қызметтерге сұраныстың пайда болуына ықпал етуі мүмкін.
Сыбайлас жемқорлық тәуекелдерін төмендету жөніндегі ұсынымдар
1. ГИСС-ті жетілдіру, оны мемлекеттік ақпараттық жүйелермен толық интеграциялау және субсидия алуға өтінім берілген жануарларды, жер учаскелерін және объектілерді автоматты түрде тексеру мүмкіндігін енгізу.
2. Өтінімдерді мамандар арасында автоматты түрде бөлуді қамтамасыз етіп, оларды іріктеп қабылдау мүмкіндігін болдырмау.
3. Бас тарту туралы шешімдерді міндетті электрондық келісу тетігін енгізу және негізсіз қабылданған шешімдер үшін қызметкерлердің жеке жауапкершілігін қамтамасыз ету.
4. Мониторинг жүргізу жүйесін күшейту, оның ішінде іріктеп жүргізілетін далалық тексерулерді, фото және бейнетіркеуді, сондай-ақ мемлекеттік қолдау алған объектілерді арнайы таңбалауды енгізу.
5. Нормативтік құқықтық актілердегі талаптарды нақтылау, оның ішінде объектілердің, мал басының және жер учаскелерінің санына қатысты талаптарды біріздендіріп, оларды екіұшты түсіндіру және жер учаскелерін жасанды түрде бөлшектеу мүмкіндігін болдырмау.
6. ГИСС-тегі техникалық ақауларды тіркеудің бірыңғай тәртібін белгілеу және мұндай жағдайлар туралы уәкілетті органдарға міндетті түрде хабарлау.
7. Кадрлық жүктемені оңтайландыру, оның ішінде кадр және заң қызметтерінің штат санын қайта бөлу немесе ұлғайту мәселесін қарастыру.
8. Ауыл шаруашылығы тауар өндірушілері арасында тұрақты түсіндіру жұмыстарын жүргізіп, субсидиялау және кредиттеу тәртібі туралы ақпаратты қолжетімді түрде ұсыну арқылы делдалдарға тәуелділікті төмендету.
Осылайша, Басқарма қызметіндегі негізгі сыбайлас жемқорлық тәуекелдеріне жекелеген шешімдердің субъективті қабылдануы, автоматтандыру деңгейінің жеткіліксіздігі, негізсіз бас тарту, белгіленген мерзімдердің сақталмауы, субсидиялардың пайдаланылуына бақылаудың жеткіліксіздігі және нормативтік реттеудегі олқылықтар жатады.
Аталған тәуекелдерді жою мемлекеттік көрсетілетін қызметтердің ашықтығын арттыруға, адами фактордың ықпалын төмендетуге және ауыл шаруашылығы тауар өндірушілеріне мемлекеттік қолдау шараларының тең әрі әділ көрсетілуін қамтамасыз етуге мүмкіндік береді.

